ธปท.ส่งสัญญาณขยับดอกเบี้ยขึ้นต่อ
ธปท.ส่งสัญญาณขยับดอกเบี้ยขึ้นต่อ ชี้ต้องทำเพื่อรักษาสมดุลทางเศรษฐกิจที่กำลังจะโตได้เต็มศักยภาพภายในกลางปีถึงปลายปีนี้ แต่ยังไม่จำเป็นต้องขึ้นดอกเบี้ยเท่ากับเงินเฟ้อแค่ให้ใกล้เป็นบวกก็พอ&nbsp;
28 มี.ค. 2554

ธปท.ส่งสัญญาณขยับดอกเบี้ยขึ้นต่อ ชี้ต้องทำเพื่อรักษาสมดุลทางเศรษฐกิจที่กำลังจะโตได้เต็มศักยภาพภายในกลางปีถึงปลายปีนี้ แต่ยังไม่จำเป็นต้องขึ้นดอกเบี้ยเท่ากับเงินเฟ้อแค่ให้ใกล้เป็นบวกก็พอ  
นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) กล่าวว่า การดำเนินนโยบายการเงินในปัจจุบันจะไม่กระตุ้นเศรษฐกิจ แต่จะทำให้เกิดความสมดุลกับระดับอัตราการเติบโตทางเศรษฐกิจของไทย ขณะนี้อัตราดอกเบี้ยแท้จริงของไทยยังติดลบอยู่ ซึ่งเป็นผลจากที่ผ่านมาต้องดำเนินนโยบายเพื่อดูแลการฟื้นตัวของเศรษฐกิจ จากวิกฤตเศรษฐกิจโลก แต่ขณะนี้เศรษฐกิจก็ได้กลับมาฟื้นตัวแล้ว  และคาดว่าน่าจะกลับมาโตได้เต็มศักยภาพภายในกลางปีถึงปลายปีนี้ ฉะนั้น อัตราดอกเบี้ยก็จำเป็นต้องปรับเข้าสู่สมดุล
“การดำเนินนโยบายดอกเบี้ยเข้าสู่สมดุล คือให้ดอกเบี้ยกับเงินเฟ้ออยู่ในระดับใกล้เคียงกัน ไม่ได้บอกว่าต้องปรับดอกเบี้ยขึ้นให้เท่ากับเงินเฟ้อ เพราะเศรษฐกิจเราน่าจะกลับมาโตได้เต็มศักยภาพในกลางปีถึงปลายปีนี้ นโยบายดอกเบี้ยต้องไม่เอียง ต้องปรับเข้าสู่สมดุล ให้ดอกเบี้ยแท้จริงอาจจะไม่ต้องเป็นบวก แต่ให้จากที่ติดลบกลับเข้าใกล้เขตบวก” นายประสารกล่าว
นายประสาร กล่าวว่า ในส่วนของความกังวลนักลงทุนส่วนใหญ่มักจะสอบถามถึงเรื่องเงินเฟ้อ แต่ภาวะเฟ้อในปัจจุบันก็ไม่ใช่ปัญหาใหม่ แต่มีการดูแลมาตลอดเพื่อให้เกิดความสุมดุลทางเศรษฐกิจ อย่างไรก็ดีปีนี้เศรษฐกิจไทยฟื้นตัวได้ดี เพียงแต่ปัจจัยสิ่งแวดล้อม ทั้งอุปสงค์และอุปทาน ทำให้เกิดคาดการณ์เงินเฟ้อสูงขึ้น นโยบายดอกเบี้ยปีนี้จึงต้องมุ่งสร้างความเชื่อมั่นให้นักลงทุนให้คนไม่คาดการณ์เงินเฟ้อสูงเกินจริง ดังนั้น นโยบายดอกเบี้ยจำเป็นต้องนำเข้าสู่ระดับปกติต่อไป
ทั้งนี้ ปัจจุบันอัตราดอกเบี้ยนโยบายอยู่ที่ระดับ 2.5% ภายใต้อัตราเงินเฟ้อพื้นฐานในเดือนก.พ.ปีนี้ที่ 1.45% เงินเฟ้อทั่วไปที่ 2.87% ขณะที่อัตราอกเบี้ยเงินฝากแระจำ 12 เดือนเฉลี่ยอยู่ที่ 1.85 - 3% และล่าสุดอัตราดอกเบี้ยที่แม้จริงยังติดลบอยู่ประมาณ 1% กว่าๆ